A-mɔth 3
Lar ji̱ I-thɛ-rɛl riɛk
1
Liɛŋɛ thok ɛmɛ in lär Kuoth Nhial ɛ yɛ, lö ji̱ I-thɛ-rɛl, kɛ kui̱dun yɛn diaal tëë kämɛ raar rööl I-jëp wee i̱,
2
“Rɛy dööri diaal wi̱i̱ muɔ̱ɔ̱n,
cä ŋa̱c ni yɛ kärɔ̱,
kɛ kui̱ ɛmɔ, bä yɛ luk
kɛ dueerkun diaal.”
Ciöl raam mi gök
3
/Ci nɛy da̱ŋ rɛw ja̱l dee mat,
ɛ ni mi ŋa̱c kɛ rɔ̱?
4
/Ci lony dee bur dɔɔr
mi thilɛ le̱y mi kääpɛ?
Kä /ci ruath lony dee bur
mi thilɛ mi camɛ?
5
/Ci dit dee rääp mi thilɛ dhuur
mi ciɛ käp,
kä /ci dhuur rɔ̱ dee kap nhial
mi thilɛ mi cɛ käp.
6
Thilɛ wec mi cua wiee köörɛ
kɔŋ liŋ,
kä /ci ji̱kɛ lo̱ckiɛn jiɛth.
Thilɛ wec mi ci riɛkdɛ kɔn ben,
ɛ ni mi ci Kuoth Nhial
ɛ jäk kä thi̱n.
7
Ɛpuc, thilɛ mi dee Kuäär
ni Kuoth Nhial ɛ la̱t,
ɛ ni mi cɛ ca̱pdɛ kɔŋ nyuɔ̱th
kuaanykɛ ni go̱o̱k.
8
Ci lony ku thuŋ bur!
Ɛŋa mi /ci bi dual?
Ci Kuäär ni Kuoth Nhial
ku thuŋ ruac!
Ɛŋa mi /ci bi la̱t ni
ruaacni göökni?
Tɔaŋ Tha-mɛ-ria
9
A liɛŋkɛ ɛ ji̱ ti̱ecni Ac-dod,
kɛnɛ ji̱ ti̱ecni rööl I-jëp,
kä jiökɛ kɛ i̱, “Ruɔlɛ rɔ̱ guäth
kɛl päämni Tha-mɛ-ria.
Kä bia nɛ̈nɛ rɔal
mi di̱i̱t rɛydɛ,
kɛnɛ nɛy ti̱n ca yɔŋ thi̱n.”
10
Lar Kuoth Nhial ɛ i̱,
“Kɛn kuɛ̱ckɛ la̱t cuŋni,
kɛn nɛy ti̱n ca ti̱eckiɛn
ti̱n di̱t pik kɛ pɛ̈c kɛnɛ
ti̱n mackɛ.”
11
Kɛ kui̱ ɛmɔ, ci kuäär ni
Kuoth Nhial wee i̱,
“Bi gua̱n tɛ̈r wec ɛmɔ go̱l,
kä ba ti̱eckun ti̱n buɔ̱m buɔ̱ɔ̱m
wuɔ̱l piny,
kä ba kɛ war.”
12
Ci Kuoth Nhial wee i̱, “Ce̱tkɛ min la yie̱e̱n deet a luäk ni ciök rɛw kiɛ ŋuɔk ji̱th thok luɔny, inɔ bä, bi kään ni nɛy ti tɔt kä gaat I-thɛ-rɛl ti̱n ciaŋkɛ Tha-mɛ-ria. Tin nyuur kɛ kɔamnikiɛn ti̱n puath puaath kɛnɛ dhaaŋnikiɛn ti̱n da̱p da̱a̱p.”
13
Ci kuäär ni Kuoth Nhial in
la Ruey Ɣɔaa ɛ lar,
“Täämɛ liɛŋɛ nɛmɛ,
kä latdɛ thuɔ̱k kɛ kui̱
dhɔaar Je-kɔb.
14
Kɛ ɣöö cäŋ in wa̱a̱ I-thɛ-rɛl
luk kɛ dueerkɛ,
bä tuɔ̱ŋ yi̱kä to̱l kä piny
kä Beth-ɛl a bɛ cu da̱k.
15
Ɣän bä duel jiɔam kɛnɛ duel
ma̱y däk amäni duel ti̱n
ca biɛl kɛ guiy,
kä bɛ cua̱ ria̱p duëli
ti̱n di̱t bä,”
ruac ni Kuoth Nhial.
